DA Den Europæiske Unions Tidende CE 78/614

(2004/C 78 E/0648)

SKRIFTLIG FORESPØRGSEL E-3622/03

af Stavros Xarchakos (PPE-DE) til Kommissionen

(5. december 2003)

Om: Omkostninger ved »gratis« uddannelse i Grækenland

Ifølge en undersøgelse offentliggjort i den græske presse nåede de samlede private udgifter til uddannelse i Grækenland i 2002 op på 1 770 000 000 EUR, et beløb der svarer til 2,8 % af grækernes samlede udgifter til den private husholdning og 1,2 % af landets bruttonationalprodukt. Dette astronomiske beløb går til betaling af udgifter til private skoler, supplerende støtteundervisning (de i Grækenland så almindelige »frontistiria« — private forberedelseskurser) i fag, som der allerede undervises i på de offentlige skoler, hvor undervisningen dog har vist sig at være utilstrækkelig for de elever, der gerne vil ind på græske universiteter, samt udgifter til privattimer i fremmedsprog.

Foreligger der oplysninger om eksistensen og udbredelsen af dette system med private undervisningscentre i de øvrige EU-lande? I hvilket andet land i Unionen er disse private skoler så udbredte og de private udgifter pr. indbygger til supplerende støtteundervisning så høje som i Grækenland? Råder Kommissionen over oplysninger om, hvor meget dette fænomen er tiltaget i Grækenland gennem de sidste tyve år, et fænomen, der betyder en kæmpebelastning for enhver grækers familiebudget, idet det heller ikke må forglemmes, at grækernes indkomster er de laveste i EU og kun med nød og næppe når op på 67 % af fællesskabsgennemsnittet?

Svar afgivet på Kommissionens vegne af Viviane Reding

(27. januar 2004)

Kommissionen har Eurostats husstandsbudgetundersøgelse til rådighed, der omfatter data om privathusholdningers udgifter til uddannelse. Disse data er sendt direkte til det ærede medlem og til Parlamentets sekretariat. Den seneste undersøgelse vedrører 1999. Forskellige private udgiftsposter til uddannelse er samlet under denne kategori, herunder udgifter i forbindelse med offentlig undervisning, såsom lærebøger, og også udgifter til privatskoler og privatundervisning. En opdeling af dataene, så udelukkende udgifter for private institutioner kan ses, er dog ikke til rådighed.

De data, som er til rådighed for 1999, viser at privathusholdningers udgifter til uddannelse i Grækenland udgør 2,4 % af privathusholdningers udgifter, hvilket er tre gange højere end EU's gennemsnit og højere end i nogen anden medlemsstat.

Mens disse data vedrører privathusholdningers samlede udgifter på uddannelse, er der meget få data til rådighed om udgifter udelukkende til privatundervisning. I Frankrig, beløber markedet for privatundervisning (»cours particuliers«) sig til 1,4 mia. EUR (0,2 % af privathusholdningers udgifter), og i Tyskland vurderes »Nachhilfe« til over 1 mia. EUR (0,1 EUR af privathusholdningers udgifter). I EU som helhed vurderes det, at privatundervisning udgør mindre end 0,5 % af private udgifter. I Grækenland synes dette tal at være over 2 %.

For at tolke disse data korrekt er det vigtigt at være opmærksom på, at de ikke vedrører den private sektors udgifter som helhed, hvilket for eksempel omfatter private firmaers udgifter til uddannelse og erhvervsuddannelse, og de indeholder heller ikke nogen angivelse af udgifterne til uddannelse og erhvervsuddannelse i forhold til bruttonationalproduktet (BNP). Kommissionen analyserede spørgsmålet om investering i uddannelse og erhvervsuddannelse i sin meddelelse i januar 2003 med titlen »Effektiv investering i uddannelse og erhvervsuddannelse: en absolut nødvendighed for Europa« (1). I denne meddelelse findes detaljer om medlemsstaternes investeringer som helhed, både fra den offentlige og den private sektor

Kommissionen råder ikke over detaljerede oplysninger om andre medlemsstaters modstykker til »Frondistiria«. Data for Grækenland, som er til rådighed, antyder dog, at »Frondistiria« er steget i løbet af det sidste årti. Dette skal også ses i lyset af, at et stigende antal tager en gymnasial eller videregående uddannelse.

Eurostats data tyder på, at privathusholdningers udgifter til uddannelse i Grækenland er mere end fordoblet mellem 1988 og 1999 målt i absolutte tal. Målt som del af husholdningsudgifterne er det steget med 50 % fra 1988 til 1999 (fra 1,6 til 2,4 %). Faktisk antyder data om private udgifter til uddannelse i 2002 i den græske presse, at der muligvis har været en yderligere stigning siden 1999.

(1) KOM(2002) 779 endelig udg.